SKRIFTLIG FORESPØRGSEL E-0159/03

af Michl Ebner (PPE-DE) til Kommissionen

(29. januar 2003)

Om: Europa-Kommissionens holdning til artikel 13 i EF-traktaten

Det Europæiske Konvent arbejder for tiden på en forfatningstraktat for fremtidens Europæiske Union. Blandt andet anbefaler det, at Den Europæiske Unions charter om grundlæggende rettigheder integreres i EU's traktater, og at Unionen tiltræder den europæiske menneskerettighedskonvention.

Begge disse menneskerettighedsdokumenter forbyder forskelsbehandling blandt andet på grund af sprog og tilhørsforhold til et nationalt mindretal (artikel 21 i EU's charter om grundlæggende rettigheder, artikel 14 i menneskerettighedskonventionen).

I modsætning hertil er disse to grunde til forskelsbehandling ikke nævnt i artikel 13 i traktaten om oprettelse af Det Europæiske Fællesskab. De er derfor heller ikke med i handlingsprogrammet til bekæmpelse af forskelsbehandling.

Derfor bedes Kommissionen besvare følgende spørgsmål:

- Går Kommissionen ind for en ændring af artikel 13 i traktaten om oprettelse af Det Europæiske Fællesskab, således at princippet om en omfattende ikke-forskelsbehandling ikke blot er et tomt udsagn, men også kommer synligt og konkret til udtryk i EU-programmerne?

- Vil Kommissionen gennem sine repræsentanter i konventet tage dette emne op?

- Vil Kommissionen overveje, hvilke muligheder og alternativer der uafhængig af debatten i konventet er for, at forebyggelse hhv. bekæmpelse af forskelsbehandling på grund af sprog eller tilhørsforhold til et nationalt mindretal kan integreres i dens initiativer?

Svar afgivet på Kommissionens vegne af Romano Prodi

(3. marts 2003)

I forbindelse med konventets arbejde går Kommissionen ind for, at det generelle princip om ikke-forskelsbehandling skal indgå i den kommende EU-forfatning. Den går også ind for, at chartret om grundlæggende rettigheder

skal indgå i forfatningsteksten, hvilket giver dets artikel 21 konstitutionel karakter. Konventets præsidium har til opgave at fremsætte forslag om den kommende forfatnings bestemmelser. Præsidiets forslag til artikel 6 forbyder enhver forskelsbehandling på grundlag af nationalitet. Efter Kommissionens mening er det vigtigt, at man, når man i forfatningsteksten samler alle de nugældende bestemmelser om princippet om ikke-forskelsbehandling, som f.eks. EF-traktatens artikel 12 og 13, og artikel 21 i chartret om grundlæggende rettigheder, sørger for at nå frem til en sammenhængende formulering.

Forbuddet mod forskelsbehandling, især på grund af sprog eller tilhørsforhold til et nationalt mindretal, er et generelt princip i EU-retten, som Kommissionen under alle omstændigheder skal overholde i sine initiativer, jf. EU-traktatens artikel 6. Dette generelle princip får klart udtryk i chartrets artikel 21.

Kommissionen er helt enig med det ærede medlem om, at den i forbindelse med sine initiativer skal tage hensyn til forebyggelse og bekæmpelse af forskelsbehandling på grund af sprog eller tilhørsforhold til et nationalt mindretal samt de øvrige forhold, der er nævnt i chartrets artikel 21.

Kommissionen tillader sig at minde om, at alle forslag til lovgivning og andre bestemmelser, som kommissærkollegiet skal vedtage, ved udarbejdelsen systematisk sammenholdes med chartret. Denne kontrol attesteres af, at der indføjes en specifik betragtning i alle bestemmelser med direkte forbindelse til de grundlæggende rettigheder(1).

(1) Application de la Charte des droits fondamentaux de l'Union européenne (anvendelse af Den Europæiske Unions charter om grundlæggende rettigheder), Kommissionens meddelelse af 13. marts 2001, SEC(2001) 380/3 (foreligger ikke på dansk).